Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 460/12/7712	Svidník, 9.10.2012
EEČ : 2-60-61-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	Aj napriek tomu, že mu Okresného súdu vo Svidníku č.k. 3C/76/2009-30 zo dňa 8.3.2010, ktorý nadobudol právoplatnosť dňa 8.4.2010, bola uložená povinnosť prispievať výživným na dcéry XXXXX, nar. XXXXX mesačne sumou 35.- € a syna XXXXX, nar. XXXXX mesačne sumou 40.- € vždy do 15. dňa v mesiaci k rukám oprávnenej Evy Kaminskej, si túto povinnosť vo Svidníku ani inde riadne neplnil za obdobie od mesiaca december 2010 až doposiaľ, čím mu na výživnom vznikol dlh vo výške 1 650.- € a to aj napriek tomu, že už bol za takýto čin v predchádzajúcich dvadsiatich štyroch mesiacoch odsúdený rozsudkom Okresného súdu vo Svidníku č.k. 2T/112/2010-50 zo dňa 30.11.2010, ktorý nadobudol právoplatnosť dňa 30.11.2010.
lebo zanikla trestnosť činu
Odôvodnenie:
	Uznesením vyšetrovateľa PZ Okresného riaditeľstva PZ Odboru kriminálnej polície vo Svidníku pod ČVS: ORP-191/OVK-SK-2012 zo dňa 12.9.2012 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 2, 3 písm. c) Tr. zákona, ktorého sa mal dopustiť tak ako je to uvedené vo výrokovej časti tohto uznesenia.

	Dňa 8.10.2012 vyšetrovateľ PZ predložil návrh na zastavenie trestného stíhania a to z dôvodov uvedených v § 215 ods. 1 písm. h) Tr. poriadku.

	Z obsahu vyšetrovacieho spisu vyplýva, že obvinený XXXXX v priebehu vyšetrovania cestou Slovenskej pošty, a.s. uhradil dlžné výživné v plnej výške, čo potvrdila vo svojom výsluchu aj oprávnená XXXXX dňa 4.10.2012. 

	Podľa § 86 písm. a) Tr. zákona trestnosť činu zaniká aj vtedy, ak ide o trestný čin zanedbania povinnej výživy podľa § 207 Tr. zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Z uvedeného vyplýva, že obvinený sa predmetnej činnosti dopustil, svoju vyživovaciu povinnosť si v celom rozsahu dodatočne splnil a zanedbanie povinnej výživy nemalo nepriaznivé následky a kedže splnenie vyživovacej povinnosti je dôležitejšie ako potrestanie páchateľa, bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Ryzner
prokurátor